ธปท.คาดเงินสะพัดตรุษจีน 3.14 หมื่นล้าน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

ธนาคารแห่งประเทศไทย (ธปท.) ออกรายงานประมาณการความต้องการใช้จ่ายธนบัตรของประชาชนในช่วงเทศกาลตรุษจีนว่าน่าจะเพิ่มสูงขึ้นกว่าเกณฑ์ปกติ โดยคาดว่าความต้องการใช้จ่ายธนบัตรน่าจะมีมูลค่าประมาณ 3.14 หมื่นล้านบาท เพิ่มขึ้น 6.4% เมื่อเทียบกับช่วงเดียวกันปีก่อน
ขณะที่ในช่วงปลายเดือน ม.ค. จนถึงวันที่ 3 ก.พ.ปีนี้ ธนาคารพาณิชย์จะมีการเบิกจ่ายธนบัตรจาก ธปท. เป็นมูลค่าประมาณ 1.415 แสนล้านบาท ซึ่งถือเป็นการเบิกจ่ายที่สูงขึ้นกว่าในช่วงสิ้นเดือนตามปกติ
ธปท.จึงเตรียมสำรองธนบัตรชนิดราคาต่างๆ เพื่อรองรับความต้องการเบิกจ่ายไว้แล้ว โดยวันที่ 26 ม.ค. 2554 ธปท.สำรองธนบัตรไว้มูลค่า 4.076 แสนล้านบาท คาดว่าปริมาณเงินสำรองที่เตรียมไว้จะเพียงพอต่อความต้องการเบิกจ่ายในช่วงนี้ ไม่มีปัญหาขาดแคลนธนบัตรแน่นอน
ธปท.ยังรายงานฐานะทุนสำรองระหว่างประเทศ ณ วันที่ 21 ม.ค.ปีนี้ อยู่ที่ 1.744 แสนล้านเหรียญสหรัฐ หรือประมาณ 5.346 ล้านล้านบาท เพิ่มขึ้น 300 ล้านเหรียญสหรัฐ หรือประมาณ 9,000 ล้านบาท เพราะความจำเป็นในการแทรกแซงค่าเงินบาทแข็งค่าลดลงต่อเนื่อง จึงไม่จำเป็นต้องเข้าซื้อเงินเหรียญสหรัฐเข้าเก็บในทุนสำรองมากเหมือนช่วงที่ผ่านมาโดยขณะนี้ค่าเงินบาทมีแนวโน้มอ่อนค่าต่อเนื่อง ตามสกุลในภูมิภาค เคลื่อนไหวอยู่ที่ระดับ 31 บาทต่อเหรียญสหรัฐ จากต้นปีถึงปัจจุบันคิดเป็นการอ่อนค่าลงประมาณ 2% แล้ว
สำหรับฐานเงินหรือปริมาณเงินสดหมุนเวียนในมือประชาชนและเงินฝากของสถาบันการเงินที่ธปท.อยู่ที่ระดับ 1.149 ล้านล้านบาท เพิ่มขึ้น 4,600 ล้านบาท จากสัปดาห์ก่อนอยู่ที่ 1.145 ล้านล้านบาท ถือว่าเพิ่มปกติสอดคล้องกับภาวะเศรษฐกิจที่กำลังฟื้นตัวต่อเนื่อง